RESOLUCIÓN do 4 de maio de 2020, da Dirección Xeral de Familia, Infancia e Dinamización Demográfica, pola que se procede á publicación dos requirimentos de emenda de documentación das solicitudes presentadas ao abeiro da Orde do 17 de decembro de 2019 pola que se regulan as bases que rexerán o procedemento de concesión de axudas para o investimento na mellora das infraestruturas e do equipamento dos centros de protección de menores dependentes de entidades de iniciativa social e se convocan para o ano 2020, cofinanciada polo Fondo Europeo de Desenvolvemento Rexional no marco do programa operativo Feder Galicia (2014-2020).
Consellería de Política Social — III. Outras disposicións — 15/05/2020

A Consellería de Política Social publica no ano 2020 a Orde do 17 de decembro de 2019 pola que se regulan as bases que rexerán o procedemento de concesión de axudas para o investimento na mellora das infraestruturas e do equipamento dos centros de protección de menores dependentes de entidades de iniciativa social e se convocan para o ano 2020, cofinanciada polo Fondo Europeo de Desenvolvemento Rexional no marco do programa operativo Feder Galicia 2014-2020 (
Diario Oficial de Galicia
núm. 11, do 17 de xaneiro).
A partida orzamentaria con cargo á cal se financian as axudas de investimento ten un cofinanciamento do 80 % do Fondo Europeo de Desenvolvemento Rexional, no marco do programa operativo Feder Galicia 2014-2020.
O prazo e a forma de presentación das solicitudes regúlanse no artigo 7 da antedita orde. Ese artigo recolle tamén a posibilidade de requirimento de emenda no caso de ser necesario, de acordo co previsto no artigo 20.5 da Lei 9/2007, do 13 de xuño, e no artigo 68 da Lei 39/2015, do 1 de outubro, do procedemento administrativo común das administracións públicas.
Unha vez revisadas as solicitudes presentadas ao abeiro da dita orde de convocatoria pola unidade administrativa tramitadora e encargada da instrución do procedemento, identificáronse aquelas que non reúnen a documentación necesaria, ben por non tela presentado ben por conter erros, ou ben por non ser suficiente para a determinación do cumprimento dos requisitos exixidos.
O artigo 14.1 da Orde do 17 de decembro de 2019 dispón que se publicarán no
Diario Oficial de Galicia
, de conformidade co establecido no artigo 45 da Lei 39/2015, do 1 de outubro, os actos administrativos de requirimento de emenda de documentación así como a correspondente resolución deste procedemento. Esta publicación producirá os efectos de notificación.
Así mesmo, os requirimentos tamén se publicarán a través do Portal da Consellería de Política Social (http://politicasocial.xunta.gal/).
Polo exposto, e unha vez autorizada a continuación deste procedemento de concesión das subvencións, por Resolución da Conselleira de Política Social do 4 de maio de 2020, logo do Acordo favorable do Consello da Xunta de data 24 de abril de 2020, na fase procesual do requirimento da emenda das solicitudes,
RESOLVO:
Primeiro. Ordenar a publicación no
Diario Oficial de Galicia
da relación de solicitudes obxecto de requirimento por non estar debidamente cubertas e/ou non achegar a documentación preceptiva exixida segundo o establecido nas bases reguladoras. Esta relación e o obxecto do requirimento figuran como anexo desta resolución.
Segundo. Facer indicación expresa a todas as entidades solicitantes que figuran no dito anexo de que son requiridas para que, no prazo de dez (10) días hábiles, contados a partir do día seguinte ao da publicación desta resolución no
Diario Oficial de Galicia
, emenden a falta ou acheguen os documentos preceptivos conforme se establece nesta resolución, coa advertencia de que, de non o facer, se terán por desistidas da súa solicitude, de acordo co previsto no artigo 7.3 da Orde do 17 de decembro de 2019, ao abeiro do artigo 20.5 da Lei 9/2007, do 13 de xuño, de subvencións de Galicia, e do artigo 68 da Lei 39/2015, do 1 de outubro, do procedemento administrativo común das administracións públicas, logo de que se dite a oportuna resolución, de conformidade co disposto no artigo 21 da dita lei.
Terceiro. Informar as entidades interesadas que, de acordo co establecido no artigo 8 da Orde do 17 de decembro de 2019 e no artigo 14.2 da Lei 39/2015, do 1 de outubro, a presentación da documentación requirida debe ser realizada electronicamente a través da sede electrónica da Xunta de Galicia.
Cuarto. En caso de dúbida, dificultades técnicas ou necesidade de máis información durante o proceso de emenda de documentación das solicitudes, poderán dirixirse á Dirección Xeral de Familia, Infancia e Dinamización Demográfica, a través dos medios recollidos no artigo 26 da orde de convocatoria.
Santiago de Compostela, 4 de maio de 2020